# Ma c’horn-bro/An den mezw hag an arched

| ◄ Tiegez Fantig | An den mezw hag an arched | Bepred Breizad ► |
* Kaour Manac’h ’n eus gwelet an Ankou o tremen,
* Neizour, dre an hent dôn ’lec’h ma kan ar gaouenn.
* ’Trezek ar Gerouez ec’h ê, ’barz an noz du,
* Ha Kaour, pa hen gwelas, en eus lâret dioc’htu :
* — Warc’hoaz, kent ar c’huz-heol, ’tiskenno ar Maro,
* Siouaz ! er Gerouez : Ma Doue d’hon miro !
* War e goz karrigell, e garrigell eskern,
* Staget outi daou varc’h, du evel an ifern,
* Linseliou gwenn a-us, ’oa ar skeud azeet,
* ’Ne zorn dehou e falc’h, e falc’h nevez lemmet,
* En toull e daoulagad ’luc’he diou c’hlaouenn-dan,
* Araok eur gaouenn, ha war he lerc’h eur vran.
* ’N deiz war-lerc’h ar beure, en tour bourk Plouaret,
* Ar c’hloc’h a zone glaz ; ’vel eur vouez glac’haret
* Truezus e lâre d’an dud diwar ar maez :
* — « Pedit holl, kristenien, pedit Doue, tud kaez,
* » Pedit er meneziou, pedit en traonienno,
* » Eur breur d’eoc’h ’zo marvet, ’barz ar barrouz, hirio !
* » Pedit ’wit e ine, pedit, mesaërien,
* » Foennerien, falc’herien, hag ive mederien,
* » Pedit, klasker-bara, ha c’houi, pilhaouer paour ;
* » Meder, chom war da erv, chom ive, baleour ;
* » Dizoloït ho penn, ha lârit en eun dro :
* Ine paour ma breur kaez, Doue d’az komero ! »
* II
* Ar c’halvez Yann Jego du-hont stard a labour,
* En maner Guernaham, ken a diver an dour
* ’Vel eur waz, eus e dal ; rabotan, heskennin,
* Toulla ’ra tilh ha faou, ha skei ha kompezin,
* Rak ar sadorn ez eo, ha ’benn noz ’fell d’ezan
* Peur-ober krenn e garr : ezomm ’n eus da hastan.
* Yannig Kersalaün a heuilh ar wenodenn
* A gas da Vernaham ; setu hen o tremen
* Dre brajou Keranborn, ar parkou, ar c’hoajou ;
* Mont ’ra da c’hourc’hemenn ’vit Fanch Kerboriou,
* Marvet en tarz an deiz, en e di, eun arched.
* Yann Jego a lavar atao, p’en eus klevet :
* — « Doue da gomero e ine, an den mad !
* » ’Vit e re hag ar paour setu gwall galonad !
* » An arched a vo grêt araok an oferenn,
* » Warc’hoaz, eus ar mintin ; ma-unan, o tremen
* » Evit monet d’ar bourk, ’n e di, er Geroue,
* » Hen lakain, hep mar. Ra vezo gant Doue ! »
* III
* An dewarlerc’h, eur sul, Yann a dibab plenkenn,
* Beure mad, er zolier. Komer ’ra e heskenn,
* E rabod, e vorzol, troc’han ’ra ha tachan.
* Setu grêt an arched. Ar c’houlz a zo breman
* Da vont d’an oferenn, ha Fanch Kerboriou
* A vezo douaret goude ar gousperou.
* Bet ez eo an eil zon ; poent braz ez eo hastan,
* Yann a wisk e dilhad d’ar zul ; eman breman
* War hent ar Gerouez, an arched war e skoaz.
* Gwall domm eo an amzer ! Pell en eus d’ober c’hoaz ;
* Setu ti Caboco, ’lec’h ma kaver chistr mad.
* Mont ’ra en ti, evit evan eur chopinad.
* Mes Youen ar Manac’h, ar zoner Jolory,
* Kermoal, ar gwiader, Ervoanik Helary,
* Re all c’hoaz, ’oa eno, oc’h evan, o kanan.
* — « Yann, na danvaï ket eus ar jufere-man ?
* » N’eus tra gwelloc’h er bed ; an evach-man, hep fent,
* » ’Yac’h askorn torret, gwell ’get relegou sent. »
* Yann a c’houl chopinad, stokan a ra gante :
* — « Gwir hoc’h eus lavaret, paotred ; ar jufere
* » ’Zo ken mad, ken n’evis kerkouls hag hen biskoaz.
* » Gwella da jufere !… God, eur chopinad c’hoaz ! »
* Meur a hini goude en eus bet goulennet,
* Ha war gornig an daol ’n eus laket e arched.
* Achu eo an ofern, ive ar gouspero,
* Hag an dud dre an hent dija a deu en-dro,
* Ha Yann Jego ’zo c’hoaz ’barz an hostiliri,
* Oc’h evan, o kanan, oc’h ober jolori,
* Gant ar ganfarded all, ha keit-se an arched
* ’Zo aman ha du-hont tôlet ha distôlet.
* Hag en bourk Plouaret a em skuiz ar beleg
* O c’hortoz ; mes eun den a deu, en eur redek,
* Hag a lavar penôs ar c’horf ’zo heb arched,
* Rak, kaer o deus gortoz, Yann Jego na deu ket.
* Ar person ’lâr neuze : — « Warc’hoaz ’vo douaret ;
* » War-dro dek heur vintin ’vo an ofern lâret. »
* IV
* Re all a zo digouêt ’barz an ti Caboco,
* Glaouerien Koad-an-Noz, du evel diaoulo.
* Eno ’zo eur sabbat ! Mezw-dall ez int-i holl,
* Ha trouz, leou-Doue, hag eur c’hoari diroll ;
* Ha tôlio-dorn en-dro ! Ha breman an arched
* Diwar gornig an daol, dindan ’zo diskaret.
* Eur glaouer du nerzus a lamm gant Yann Jego :
* Tolio-dorn, tôlio-penn, hag ive bac’hado !
* Yann gêz ’zo diskaret, pilet gant paotr ar c’hoad,
* Deus e fri, e c’henou, e benn, ’tilamm ar gwad !
* Leusket eo evel marv, ha neuze astennet
* War e gein en arched gant jistr ha gwin glebiet.
* Eun arched all ’zo grêt da Fanch Kerborio
* Gant Efflammik Thepaut. — Achu eo ’n obido ;
* Ha douaret ar c’horf, indan eun ivinenn ;
* Bet ’zo en-dro d’an toull kan, hirvoud ha pedenn.
* Brema, ’n touez e dud koz, hag indan ar yeot glaz,
* E kousko, da c’hortoz ma teui’ dez ar varn vraz.
* V
* ’Benn ma savas an heol, Yann Jego ’zo marwet,
* Hep beleg na pedenn, hag ez eo bet tachet
* En arched en doa grêt ’vit Fanch Kerborio.
* ’Lec’h ’oa bet astennet, gant e holl c’houlio,
* Gant glaouerien ar c’hoad, paotred rust ha digar.
* Evit hen kas d’ar bourk, ’voe tôlet en eur c’harr.
* Hogen, darn a lavar penôs, araok an deiz,
* Leun an ti a dud veo, hag an arched ’n o c’hreiz,
* Daou diaoul ruz, euzus, eno ’zo digouezet,
* O deus tennet ar c’horf er-mêz eus an arched,
* Hag, en kreiz eun tan glaz, an douar digoret,
* O pebeuz tra spontus ! en eus holl o lonket.
* Kement-se ’zo konto : Yann a voe douaret,
* Evel Kerborio, en bered Plouaret,
* Tost da Gerborio. — An touller koz a lâr
* Penôs, dek vloaz goude, pa doullas an douar
* El lec’h-ze ’vit eun all, e kavas ’n e arched
* Eskern Kerborio, lec’h ma oa bet lakêt.
* O anvezout a rês diouz ar chapeled
* Hag eur groazig arc’hant ’oa gantan douaret :
* Mes arched Yann Jego ’oa goullo, ’n e gichen !
* Penôs oa c’hoarvezet kement-se, kristenien ?
* Kerborio a oa en e arched kentan ;
* Egile ?… Na ouzomp ’oa c’hoarvezet outan.